अर्थशास्त्रम्/अधिकरणम् २/अध्यायः ५
सम्निधाता कोश-गृहं पण्य-गृहं कोष्ठ-अगारं कुप्य-गृहं आयुध-अगारं बन्धन-अगारं च कारयेत्  ।। ०२.५.०१  ।।
 चतुर्-अश्रां वापीं अनुदक-उपस्नेहां खानयित्वा पृथु-शिलाभिरुभयतः पार्श्वं मूलं च प्रचित्य सार-दारु-पञ्जरं भूमि-समं त्रि-तलं अनेक-विधानं कुट्टिम-देश-स्थान-तलं एक-द्वारं यन्त्र-युक्त-सोपानं भूमि-गृहं कारयेत्  ।। ०२.५.०२  ।।
 तस्यौपरिउभयतो-निषेधं सप्रग्रीवं ऐष्टकं भाण्ड-वाहिनी-परिक्षिप्तं कोश-गृहं कारयेत् । प्रासादं वा   ।। ०२.५.०३  ।।
 जन-पद-अन्ते ध्रुव-निधिं आपद्-अर्थं अभित्यक्तैः कारयेत्  ।। ०२.५.०४  ।।
 पक्व-इष्टका-स्तम्भं चतुः-शालं एक-द्वारं अनेक-स्थान-तलं विवृत-स्तम्भ-अपसारं उभयतः पण्य-गृहं कोष्ठ-अगारं च  ।। ०२.५.०५अ  ।।
 दीर्घ-बहु-शालं कक्ष्य-आवृत-कुड्यं अन्तः कुप्य-गृहम् । तदेव भूमि-गृह-युक्तं आयुध-अगारं  ।। ०२.५.०५ब  ।।
 पृथग्-धर्म-स्थीयं महा-मात्रीयं विभक्त-स्त्री-पुरुष-स्थानं अपसारतः सुगुप्त-कक्ष्यं बन्धन-अगारं कारयेत्  ।। ०२.५.०५क  ।।
 सर्वेषां शालाः खात-उद-पान-वर्च-स्नान-गृह-अग्नि-विष-त्राण-मार्जार-नकुल-आरक्षा-स्व-दैवत-पूजन-युक्ताः कारयेत्  ।। ०२.५.०६  ।।
 कोष्ठ-अगारे वर्षमानं अरत्नि-मुखं कुण्डं स्थापयेत्  ।। ०२.५.०७  ।।
 तत्-जात-करण-अधिष्ठितः पुराणं नवं च रत्नं सारं फल्गु कुप्यं वा प्रतिगृह्णीयात्  ।। ०२.५.०८  ।।
 तत्र रत्न-उपधावुत्तमो दण्डः कर्तुः कारयितुश्च सार-उपधौ मध्यमः । फल्गु-कुप्य-उपधौ तत् च तावत् च दण्डः   ।। ०२.५.०९  ।।
 रूप-दर्शक-विशुद्धं हिरण्यं प्रतिगृह्णीयात्  ।। ०२.५.१०  ।।
 अशुद्धं छेदयेत्  ।। ०२.५.११  ।।
 आहर्तुः पूर्वः साहस-दण्डः   ।। ०२.५.१२  ।।
 शुद्धं पूर्णं अभिनवं च धान्यं प्रतिगृह्णीयात्  ।। ०२.५.१३  ।।
 विपर्यये मूल्य-द्विगुणो दण्डः   ।। ०२.५.१४  ।।
 तेन पण्यं कुप्यं आयुधं च व्याख्यातं   ।। ०२.५.१५  ।।
 सर्व-अधिकरणेषु युक्त-उपयुक्त-तत्पुरुषाणां पण-आदि-चतुष्-पण-परम-अपहारेषु पूर्व-मध्यम-उत्तम-वधा दण्डाः   ।। ०२.५.१६  ।।
 कोश-अधिष्ठितस्य कोश-अवच्छेदे घातः   ।। ०२.५.१७  ।।
 तद्-वैयावृत्य-कराणां अर्ध-दण्डाः   ।। ०२.५.१८  ।।
 परिभाषणं अविज्ञाते   ।। ०२.५.१९  ।।
 चोराणां अभिप्रधर्षणे चित्रो घातः   ।। ०२.५.२०  ।।
 तस्मादाप्त-पुरुWअ-अधिष्ठितः सम्निधाता निचयाननुतिष्ठेत् ०२.५.२२अ  ।। ०२.५.२१  ।।
 यथा पृष्टो न सज्जेत व्यये शेषे च संचये     ।। ०२.५.२२ब  ।।